ACAP ออกหุ้นกู้ล็อตใหม่ 1 พันลบ.ในต.ค.นี้
ACAP ออกหุ้นกู้ล็อตใหม่ในเดือนต.ค.นี้ เพื่อนำมาต่อยอดธุรกิจเพิ่มอีกราว 1,000 ล้านบาท อายุ 2 ปี โดยหุ้นกู้ล็อตใหม่นี้ยังคงอัตราดอกเบี้ยที่ 5.6%
20 ก.ย. 2559

นางสาวสุกัญญา สุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ป จำกัด (มหาชน) หรือ ACAP เปิดเผยว่า บริษัทเตรียมออกหุ้นกู้ล็อตใหม่ในเดือนต.ค.นี้ เพื่อนำมาต่อยอดธุรกิจเพิ่มอีกราว 1,000 ล้านบาท อายุ 2 ปี โดยหุ้นกู้ล็อตใหม่นี้ยังคงอัตราดอกเบี้ยที่ 5.6%  ขณะที่ยังคงมุ่งเน้นการปล่อยสินเชื่อให้กับกลุ่มผู้ประกอบการขนาดกลางและขนาดใหญ่ที่ต้องการ สภาพคล่องและเงินทุนหมุนเวียนในการทำธุรกิจ
“ช่วงที่ธนาคารพาณิชย์มีความเข้มงวดในการปล่อยสินเชื่อ ส่งผลให้ผู้ประกอบการเลือกพิจารณาขอสินเชื่อจาก non – bank มากขึ้น โดยผู้ขอสินเชื่อจะต้องมีหลักทรัพย์ในการค้ำประกัน เพื่อป้องกันความเสี่ยงในการปล่อยสินเชื่อ ขณะที่ ธุรกิจ Call Center ยังคงเติบโตได้อย่างต่อเนื่อง”นางสาวสุกัญญา กล่าว
สำหรับยอดการปล่อยสินเชื่อของบริษัทในปัจจุบันอยู่ที่ระดับ 2,600 ล้านบาท จากเป้าหมายในปีนี้ที่ 3,500 ล้านบาท เนื่องจากผู้ประกอบการมีความต้องการใช้เงินทุนเพื่อขยายธุรกิจเพิ่มขึ้น ตามแนวโน้มเศรษฐกิจที่เริ่มมีการฟื้นตัว ซึ่งบริษัทมั่นใจว่าในช่วงที่เหลือของปีนี้จะสามารถปล่อยสินเชื่อได้ตามเป้าหมายที่วางไว้ 
ส่วนการขยายตลาดการปล่อยสินเชื่อไปยังประเทศเพื่อนบ้าน ที่เปิดโอกาสให้บริษัทต่างชาติเข้าไปลงทุนมากขึ้น ทำให้บริษัทเห็นว่าตลาดต่างประเทศยังสามารถเติบโตได้อีกมาก จึงได้เข้าไปศึกษาธุรกิจ ขณะนี้อยู่ระหว่างการเจรจากับพาร์ทเนอร์ในประเทศกัมพูชา 2 บริษัท คาดว่าจะเห็นความชัดเจนได้เร็ว ๆ นี้